Minister moet ingryp by Jhb-kragkrisis, sê DA(Argieffoto: Severin D./Unsplash) Die Demokratiese Alliansie doen ŉ beroep op die nasionale regering om die stand van die elektrisiteitsituasie in Stad Johannesburg te ondersoek, aangesien beurtkrag deur Eskom ernstige skade berokken aan die stad se elektrisiteitsnetwerk. Cilliers Brink, die DA se skaduminister van samewerkende regering en tradisionele sake, sê alhoewel geen kragnetwerk gebou is om heeltemal die impak van beurtkrag te weerstaan nie, het die brose stand van Johannesburg se netwerk spesiale aandag nodig. “Johannesburg is nog steeds die ekonomiese hartklop van die land en langdurige kragonderbrekings en die moontlike ineenstorting van die stad se elektrisiteitsnetwerk hou ŉ risiko in vir die hele land.” Brink sê duisende huishoudings in Johannesburg het die afgelope twee weke kragonderbrekings beleef – bo en behalwe Eskom se beurtkragskedule. “Die probleem is tweeledig. Johannesburg se netwerk is broos en word nie behoorlik in stand gehou nie. Die slytasie weens beurtkrag lei tot sterk stygings, kortsluitings en kabelfoute. Tweedens, sodra Eskom se beurtkrag in werking tree, slaan kabeldiewe toe. Die gevolglike herstelwerk wat gedoen moet word, lei ook daartoe dat begrotings uitgeput word.” Alhoewel personeel van City Power onverpoosd aan die kragonderbrekings werk, is dit nie duidelik of die burgemeester van Johannesburg die situasie goed kan bestuur nie, het hy bygevoeg. “Die burgemeester of betrokke burgemeesterskomiteelid het nog nie enige duidelike plan van aksie aan wyksraadslede in Johannesburg gekommunikeer nie. En tog is dit dié raadslede wat te doen kry met geïrriteerde en desperate inwoners.” Die DA het Vrydag die minister van samewerkende regering en tradisionele sake, dr. Nkosazana Dlamini-Zuma, skriftelik versoek om seker te maak dat alle belanghebbendes, insluitend die munisipaliteit, Eskom en die Suid-Afrikaanse Polisiediens, die situasie dophou en bestuur.”